આપણા બૉલીવુડમાં પ્રેમના જેટલા પ્રકાર જોવા મળે છે એટલા તો ખુદ કામદેવની ટેક્સ્ટ બુકમાં પણ નહીં હોય, પરંતુ એમાંય સૌથી કૉન્ક્રીટ પક્કાવાલા પ્રેમ હોય તો એ છે સચ્ચા પ્યાર. બાકી કરણ જોહર અત્યાર સુધીમાં એશિયન પેઇન્ટ્સના શેડકાર્ડમાં હોય છે એટલા બધા ટાઇપના પ્રેમ પોતાની ફિલ્મોમાં અજમાવી ચૂક્યો છે. જેમ કે દોસ્તો વચ્ચેનો પ્રેમ, ભાઈ-ભાંડુ-માતાપિતા સાથેનો પ્રેમ, મરતા દોસ્ત દ્વારા કુરબાન કરવામાં આવતો પ્રેમ, પારકાનાં પતિ-પત્નીને કરાતો પ્રેમ, પ્રેમિકાના આગલા ઘરના દીકરાને કરાતો પ્રેમ અને હવે આ દિવાળીનો લેટેસ્ટ પ્રેમ છે ફ્રેન્ડ-ઝોન પ્રેમ. મતલબ કે જ્યારે છોકરી છોકરાના પ્રેમના પ્રસ્તાવના જવાબમાં એવું કહી દે કે આઇ લવ યુ, બટ ઍઝ અ ફ્રેન્ડ, પછી પેલા વૅલેન્ટાઇન્સ ડેમાંથી ફ્રેન્ડશિપ ડેમાં આવી પડેલા મજનૂની જે હાલત થાય એ થયો ફ્રેન્ડ-ઝોન પ્રેમ. એ રીતે જોઈએ તો કરણ જોહરે ફ્રેન્ડ-ઝોનમાં આવી પડેલા કરોડો પ્રેમીઓની પીડાને વાચા આપી છે.